প্রকাশিত হল ২০২৩-এর প্রাথমিক টেটের ফল, পাশের হার কত?

কলকাতা: প্রকাশিত হল ২০২৩ সালে টেটের রেজাল্ট (Primary TET 2023 Result)। বুধবার সন্ধ্যা ৬টা থেকে প্রাথমিক শিক্ষা পর্ষদের ওয়েবসাইটে দেখা যাচ্ছে রেজাল্ট। বৃহস্পতিবার দুপুর ২টো থেকে ওএমআরশিটের কপি দেখতে পারবেন পরীক্ষার্থীরা। বুধবার প্রাথমিক শিক্ষা পর্ষদের তরফে জানানো হয়েছে, ২০২৩ সালের প্রাথমিক টেট পরীক্ষা দিয়েছিলেন মোট ২,৭৩,১৪৭ জন প্রার্থী। তাঁদের মধ্যে টেট উত্তীর্ণ হয়েছেন ৬,৭৫৪ জন। এক থেকে দশের মধ্যে মেধাতালিকায় নাম রয়েছে ৬৪ জনের।

২০২৩ সালে টেটের পরীক্ষা হয় ডিসেম্বর মাসের ২৪ তারিখে। সেই পরীক্ষার ফলাফল বেরবে তা নিয়ে ধোঁয়াশা ছিল। পুজোর মুখে প্রকাশ পেল পরীক্ষার ফল। ২০২৩ সালে পরীক্ষার জন্য রেজিস্ট্রেশন করেছিলেন ৩০৯০৫৪ জন। পরীক্ষায় বসেন ২৭৩১৪৭ জন। পরীক্ষায় পাশ করেছেন ৬৭৫৪ জন। প্রথম দশে জায়গা পেয়েছেন ৬৪জন। প্রথম হয়েছেন পূর্ব বর্ধমানের ইনা সিনহা। দ্বিতীয় স্থানে আছেন মুর্শিদাবাদের কাজল কুটি। তৃতীয় স্থানে আছে বাঁকুড়ার সৌমিক মণ্ডল এবং উত্তর ২৪ পরগনার স্বর্ণেন্দু ভড়। তারইমধ্যে ১৩,৪২১ শূন্যপদে শিক্ষক নিয়োগে অনুমোদন দিয়েছে রাজ্য সরকার। পর্ষদ সূত্রে খবর, রাজ্যের অনুমোদন পেয়ে যাওয়ায় দ্রুত নিয়োগ বিজ্ঞপ্তি প্রকাশ করা হবে।

আরও পড়ুন: পুজোর আগে উপহার, সবচেয়ে কম দামে মেট্রোর স্মার্ট কার্ড, ভ্যালিডিটি ১০ বছর

প্রাথমিক পর্ষদের তরফে জানানো হয়েছে, প্রত্যেক প্রার্থীর ওএমআর শিট আপলোড করা হবে। আগামিকাল (বৃহস্পতিবার) দুপুর দুটো থেকে পশ্চিমবঙ্গ প্রাথমিক শিক্ষা পর্ষদের অফিসিয়াল ওয়েবসাইট https://wbbpe.wb.gov.in-তে দেখা যাবে। কীভাবে দেখা যাবে ফলাফল? https://wbbpe.wb.gov.in ওয়েবসাইটে গিয়ে TEACHER ELIGIBILITY TEST-2023 (TET-2023) (FOR CLASSES I TO V, PRIMARY) ক্লিক করতে হবে। তারপর Result of TET-2023তে ক্লিক করতে হবে। এরপর নির্দিষ্ট জায়গায় রেজিস্ট্রেশন নম্বর, জন্ম তারিখ দিলেই দেখা যাবে ফলাফল। তা প্রিন্ট আউট করতে পারবেন পরীক্ষার্থীরা। ইতিমধ্যেই প্রথম দশে স্থান পাওয়া পরীক্ষার্থীদের নাম প্রকাশ করা হয়েছে। প্রথম হয়েছেন ইনা সিংহ। দ্বিতীয় হয়েছেন কাজল কুতি।

উল্লেখ্য, টেট পাশ করার পর পরীক্ষার্থীরা প্রাথমিক স্কুলের শিক্ষক নিয়োগে আবেদন করতে পারেন। তবে তাঁদের কোনও লিখিত পরীক্ষা দিতে হয় না। শিক্ষাগত যোগ্যতা ও টেটের ফলাফলের উপর ভিত্তি করে মেধা তালিকা তৈরি হয়। সেই মেধাতালিকার ভিত্তিতে ইন্টারভিউতে ডাকা হয় তাঁদের। তারপর ইন্টারভিউে পাওয়া নম্বর, শিক্ষাগত যোগ্যতা ও টেটের ফলাফলের ভিত্তিতে নিয়োগপত্র পান চাকরিপ্রার্থীরা।

দেখুন ভিডিও